丹麥王儲費特力

丹麥王儲費特力，全名費特力·安德烈·亨里克·基斯頓，丹麥女王瑪嘉烈二世大仔。

生平 
費特力王儲1968年響哥本哈根嘅哥本哈根大學國家醫院出世，係丹麥女王瑪嘉烈二世同亨力克王夫共同嘅大仔，阿公係丹麥國王費特力九世；後嚟又多咗個細佬約阿金。隨住阿媽響1972年登基做丹麥女王，佢亦升為丹麥王儲。

佢細個響王宮接受教育，後嚟先後升讀Krebs' Skole小學、挪威寄宿學校École des Roches、Øregaard高中。佢識講幾種話，除丹麥話之外，仲識法文、英文同埋德文。

1986年，佢入讀阿胡斯大學政治學系，阿媽瑪嘉烈二世都喺呢間大學畢業。佢亦曾經到哈佛大學學政治一年，最後響1995年攞到阿胡斯大學政治學碩士學位。

響讀大學嘅同時，佢亦加入軍隊受訓練。響2001至2002年，佢響丹麥皇家國防學院接受咗身為王位繼承人嘅進一步訓練。跟住響2002年至2003年，佢做咗丹麥國防司令部參謀；仲響2003年做咗丹麥皇家國防學院嘅講師。到依家佢都仲響國防部門，依家嘅軍銜係少將。

費特力王儲好鍾意做運動，亦鼓勵丹麥市民做運動。佢係第一位做完三項鐵人嘅丹麥王室成員。佢亦係一位船手，參加過多場比賽，都攞到唔錯嘅成績。佢曾經係國際奧委會成員之一，但係響2021年宣佈唔撈。

屋企 

佢響2000年悉尼奧運會識咗瑪麗·伊利沙伯·當勞臣。響2003年，佢哋嘅婚禮得到批准，最後響2004年結婚，婚禮響聖母教堂搞。

佢哋有四個仔女，包括：

基斯頓王子
 伊莎貝拉公主
 文森王子
 約瑟芬公主

格呂克斯堡王朝
國際奧林匹克委員會委員
哥本哈根人